google/wiki40b huggingface dataset:
Σιδηροδρομική γραμμή Τιθορέας - Μπράλου - Λειανοκλαδίου

Συρμοί

Η γραμμή εξυπηρετείται από τις αυτοκινητάμαξες σειράς 560.

Διαδρομή και Σταθμοί Γραμμής

Τιθορέα - Χ.Σ. 167+300 - Σταθμός Παρνασσός (Ανισόπεδη Διάβαση Μοδίου, έως το 1995) - Αμφίκλεια - Χ.Σ. 181+300 (Γέφυρα Κομοπίλι), - Λιλαία - Χ.Σ. 193+500 - Μπράλος - Χ.Σ. 200+550 (Σήραγγα Μπράλου - Γέφυρα Παπαδιάς) - Σταθμός  Ελευθεροχώρι (έως το 2006) - Χ.Σ. 201+500 (Γέφυρα Ασωπού) - Σταθμός Ασωπός (έως το 2006) - Στάση Tραχίνα (Χ.Σ. 210+800, Γέφυρα Καταράκτη) - Σταθμός Αρπίνη (έως το 2006) - Γέφυρα Γοργοποτάμου - Γοργοπόταμος (κλειστή, προβλέπεται ετήσιο άνοιγμα της κατά τον εορτασμό της ανατίναξης της γέφυρας Γοργοποτάμου στις 25 Νοεμβρίου 1942) - Σταθμός Φον Στούντνινζ(επί Γερμανικής Κατοχής) - Στάση Σπερχειός - Χ.Σ. 222+200 - Λειανοκλάδι
Ίκσκιλε

Ιστορία

Το Ίκσκιλε υπήρξε η πρώτη πρωτεύουσα της καθολικής διακονίας της Λιβονίας η οποία ήταν τότε γνωστή ως Uexküll.
Ο Μαϊνάρδος του Χόλσταϊν, γνωστός από τα χρονικά του Ερρίκου του Λετονού, υπήρξε ο πρώτος Επίσκοπος του Uexküll. Το 1197, ο Μπερτόλδος του Ανοβέρου, ένας Κιστερκιανός Αββάς από το Λόκουμ, έγινε ο δεύτερος επίσκοπος του Ύξκυλ (Üxküll).

Ετυμολογία

Η ονομασία Ikšķile (ή Uexküll) προέρχεται από το λιβονικό üks kül (στα εσθονικά: üks küla, στα φινλανδικά: yksi kylä). Το Ükskül - Ύξκυλ (üks = ένα, kül = χωριό) σημαίνει «ένα χωριό».
Γ΄ Εθνική ποδοσφαίρου ανδρών 1999-2000

Το πρωτάθλημα της Γ΄ Εθνικής ποδοσφαίρου ανδρών της περιόδου 1999-00 διεξήχθη με τη συμμετοχή 20 ομάδων που σχημάτισαν έναν όμιλο. Η διεξαγωγή του πρωταθλήματος με έναν μόνο όμιλο έγινε για πρώτη φορά μετά το 1989.
Με την ολοκλήρωση του πρωταθλήματος την άνοδο στην Β΄ Εθνική εξασφάλισαν ο Ακράτητος Άνω Λιοσίων και ο Ναυπακτιακός Αστέρας. Υποβιβάστηκαν απευθείας οι ομάδες Α.Σ. Νεαπόλεως, Ποσειδώνας Μηχανιώνας, Εθνικός Κατερίνης, Α.Π.Ο. Κερατσίνι, ΑΟ Καρδίτσα, Εδεσσαϊκός, Δόξα Βύρωνα ενώ ύστερα διαδικασία μπαράζ υποβιβάστηκαν επίσης οι ομάδες Θεσπρωτός, Αγερσανί και Νίκη Βόλου.
Στάθης Προβατίδης

Βιογραφικό

Ξεκίνησε το ποδόσφαιρο από τον Ερμή Κορυδαλλού και το 2004 μεταγράφηκε στην Προοδευτική με τη φανέλα της οποίας έγινε επαγγελματίας, κάνοντας ντεμπούτο και αγωνιζόμενος στην Β' Εθνική. Το 2007 πήρε μεταγραφή στον Εθνικό Αστέρα, όπου με τη φανέλα της ομάδας της Καισαριανής αγωνίστηκε 3 χρονιές στην Β' Εθνική. Το 2010 πήρε μεταγραφή στον Διαγόρα Ρόδου, με τη φανέλα του οποίου αγωνίστηκε μια χρονιά στην Β' Εθνική και το 2011 μεταγράφηκε στην Α.Ε.Λ. Καλλονής, με τη φανέλα της οποίας αγωνίστηκε επίσης μια χρονιά στο ίδιο πρωτάθλημα. Το 2012 πήρε μεταγραφή στον Θρασύβουλο Φυλής και το 2013 στον Αχαρναϊκό, όπου αμφότερα αγωνίστηκε στην Β' Εθνική. Το 2014 πήρε μεταγραφή εκ νέου στον Διαγόρα Ρόδου, με τη φανέλα του οποίου αγωνίστηκε στο τοπικό πρωτάθλημα της Ε.Π.Σ. Δωδεκανήσου κάνοντας πορεία πρωταθλητισμού. Το 2015 πήρε μεταγραφή στον Ιωνικό Νίκαιας, με τη φανέλα του οποίου αγωνίστηκε 2 χρονιές στην Γ' Εθνική. Το 2017 πήρε ξανά μεταγραφή στον Διαγόρα, επιστρέφοντας για 3η φορά στην ομάδα της Ρόδου, και επίσημα όπου και αγωνίζεται μέχρι σήμερα στην Γ' Εθνική κατηγορία.
Πρωτεΐνη ορού γάλακτος

Η πρωτεΐνη ορού γάλακτος είναι μείγμα από σφαιροειδείς πρωτεΐνες που απομονώθηκαν από τον ορό γάλακτος, υγρό υλικό, το οποίο δημιουργήθηκε ως υποπροϊόν της τυροκομικής παραγωγής.
Η πρωτεΐνη ορού γάλακτος συχνά εμπορεύεται ως συμπλήρωμα διατροφής.

Παραγωγή ορού γάλακτος 

Ο ορός γάλακτος είναι το απομεινάρι της πήξης του γάλακτος κατά τη διαδικασία παραγωγής τυριού. Περιέχει όλα τα στοιχεία που είναι διαλυτά στο γάλα αφού το pH πέσει στο 4,6 κατά τη διαδικασία της πήξης. Αποτελείται κατά 5% από διαλυτή στο νερό λακτόζη, με κάποια μέταλλα και τη γαλακτοαλβουμίνη. Το λίπος αφαιρείται και στη συνέχεια επεξεργάζεται για ανθρώπινη κατανάλωση. Η επεξεργασία μπορεί να γίνει με απλή ξήρανση, ή η σχετική περιεκτικότητα σε πρωτεΐνη μπορεί να αυξηθεί με την αφαίρεση λιπιδίων και άλλων μη-πρωτεϊνικών υλικών. Για παράδειγμα, η ξήρανση με ψεκασμό μετά από διήθηση με μεμβράνη διαχωρίζει τις πρωτεΐνες ορού γάλακτος.
Η πρωτεΐνη ορού γάλακτος μπορεί να μετουσιωθεί από τη θερμότητα. Υψηλή θερμότητα - όπως οι συνεχείς υψηλές θερμοκρασίες πάνω από 72 °C που σχετίζονται με τη διαδικασία παστερίωσης -  μετουσιώνει τις πρωτεΐνες ορού γάλακτος. Ενώ η αρχική πρωτεΐνη ορού γάλακτος δεν συγκεντρώνεται κατά την εργασία προσθήκης πυτιάς στο γάλα ή οξίνιση του γάλακτος, αλλά η μετουσίωση των πρωτεϊνών ορού γάλακτος προκαλεί υδρόφοβες αλληλεπιδράσεις με άλλες πρωτεΐνες και τον σχηματισμό μιας πρωτεΐνης τύπου γέλης (ζελέ). Η θερμό-μετουσιωμένη πρωτεΐνη ορού γάλακτος μπορεί να προκαλέσει αλλεργίες σε μερικούς ανθρώπους.

Σύνθεση

Η πρωτεΐνη ορού γάλακτος είναι η συλλογή σφεροειδών πρωτεϊνών που απομονώθηκαν από τον ορό γάλακτος. Η πρωτεΐνη στο αγελαδινό γάλα είναι 20% πρωτεΐνη ορού γάλακτος και 80% καζεΐνη. Η πρωτεΐνη στο ανθρώπινο γάλα είναι κατά 60% πρωτεΐνη ορού γάλακτος και κατά 40% καζεΐνη. Το πρωτεϊνικό μείγμα του ορού γάλακτος αποτελείται περίπου από 10% συνολικής ξηράς στερεάς πρωτεΐνης ορού γάλακτος. Αυτή η πρωτεΐνη είναι συνήθως ένα μείγμα β-γαλακτοσφαιρίνης: ~65%, άλφα-λακταλβουμίνης: ~25%, αλβουμίνη ορού βοοειδών: ~8% ( βλ. επίσης την αλβουμίνη ορού ), και ανοσοσφαιρίνων. Αυτά είναι διαλυτές στις γηγενείς μορφές της, ανεξάρτητα από το pH.
Το αμινοξύ κυστεΐνη σε πρωτεΐνη ορού γάλακτος είναι ένα υπόστρωμα για τη σύνθεση της γλουταθειόνης στο σώμα, η οποία είναι πανταχού παρούσα στη κυτταρική αντιοξειδωτική. Εργαστηριακά πειράματα έχουν δείξει ότι η πρωτεΐνη ορού γάλακτος και τα συστατικά της μπορεί να μειώσουν τον κίνδυνο του καρκίνου σε ζώα, κάτι που συνεχίζεται να ερευνάται.

Επιπτώσεις στην υγεία

Το 2010, η Ευρωπαϊκή Αρχή Ασφάλειας Τροφίμων (EFSA) εξέτασε προτεινόμενους ισχυρισμούς υγείας που διατυπώθηκαν για τη πρωτεΐνη ορού γάλακτος: κορεσμού, απώλεια βάρους, μείωση σωματικού λίπους, στην αύξηση των μυών, αυξημένη αντοχή, και ταχύτερη αποκατάσταση μετά την άσκηση. Η EFSA κατέληξε στο συμπέρασμα ότι η παρεχόμενη βιβλιογραφία δεν υποστηρίζει επαρκώς τους προτεινόμενους ισχυρισμούς.
Μάρνι

Περίληψη

Η κεντρική ηρωΐδα της ταινίας, η Μάρνι, είναι μια κλεπτομανής που λιποθυμά όταν βλέπει κόκκινο χρώμα. Ένας πλούσιος επιχειρηματίας γοητευμένος μαζί της την προσλαμβάνει στην επιχείρησή του, γνωρίζοντας για την νεύρωσή της. Την συλλαμβάνει επ΄αυτοφόρω και την πιέζει να τον παντρευτεί. Η γυναίκα του αποδεικνύεται ψυχρή. Ψάχνοντας το παρελθόν της ανακαλύπτει πως όταν ήταν παιδί σκότωσε έναν πελάτη της ιερόδουλης μητέρας της. Η αποκάλυψη αυτή θα είναι ο καταλύτης εκείνος για να απελευθερωθεί από τις ενοχές της.

Παρατηρήσεις

Η ταινία βασίζεται στο ομότιτλο βιβλίο του Ουίνστον Γκρέιαμ. Κυριαρχούν τα γκρο-πλάνα, οι λήψεις με πλάγια μηχανή. Η ψυχανάλυση στην ταινία αυτή, είναι ένα ακόμα επαναλαμβανόμενο χιτσκοκικό μοτίβο. Η Μάρνι είναι το θηλυκό αντίστοιχο του Νόρμαν Μπέητς, με τη διαφορά πως εδώ, μέσα από μια στοιχειώδη ψυχαναλυτική θεραπεία, απελευθερώνεται από «τα σεξουαλικά φαντάσματά της (και αφομοιώνεται) μέσα στο κοινωνικό είναι» Φετιχιστής είναι και ο Μαρκ Ράτλαντ (Σον Κόνερι), ο οποίος διεγείρεται από την ιδέα να κάνει έρωτα με μια κλέφτρα. Παράλληλα η ταινία διαβάζεται και ως ένα παραμύθι: ο πρίγκιπας και η ζητιάνα που τον βρίσκουμε και στην παλιότερη ταινία του, Ρεβέκκα
Πιέτρο Σιμόνε Αγκοστίνι

Βιογραφία

Γεννήθηκε κοντά στη Ρώμη το 1650. Διετέλεσε ως μαέστρο στον Δούκα της Πάρμας.

Έργα του

Συνέθεσε τις όπερες Τολεμαίο (Βενετία, 1668) και Ιππολίτα (Μιλάνο 1670), La constanza di Rosmonda (Γένουα, 1670), L'Adalinda (Αρίσια 1673, Il Ratto delle Sabine (Βενετία 1680) και Floridea (Βενετία, 1687). Έγραψε επίσης ορατόρια, μοτέτες και λαϊκές καντάτες.
Μάθιου Φέστινγκ

Πρώτα χρόνια

Γεννήθηκε στις 30 Νοεμβρίου του 1949 και δεν παντρεύτηκε ποτέ. Ο πατέρας του ήταν επίσης Ιππότης του Τάγματος του Αγίου Ιωάννη της Ιερουσαλήμ, της Ρόδου και της Μάλτας. Υπηρέτησε στη φρουρά των Γρεναδιέρων και υπήρξε συνταγματάρχης του Στρατού του Εδάφους. Τιμήθηκε με τον τίτλο του Διοικητή του Τάγματος της Βρετανικής Αυτοκρατορίας από τη Βασίλισσα Ελισάβετ και ήταν επί πολλά έτη αντικυβερνήτης της κομητείας του Νορθούμπερλαντ.

79ος Μέγας Άρχων του Κυρίαρχου Στρατιωτικού Τάγματος της Μάλτας

Ο Μάθιου Φέστινγκ έγινε μέλος του Τάγματος SMOM το 1977. Το 1988 έγινε Ιππότης του Δικαίου. Προτού γίνει Μέγας Άρχων, είχε αναλάβει σημαντικά άλλα αξιώματα στο Τάγμα.
Στις 11 Μαρτίου του 2008 εξελέγη 79ος Μέγας Άρχων του Τάγματος στη διάρκεια συγκέντρωσης τύπου κονκλαβίου στη βίλα του Τάγματος στον Αβεντίνο λόφο της Ρώμης. Διαδέχθηκε στη θέση αυτή τον αποθανόντα Άντριου Μπερτιέ.
Τον Ιανουάριο του 2017 εξαναγκάστηκε σε παραίτηση.
Μουγγρί

Περιγραφή

Το ενήλικο μουγγρί έχει μέσο μήκος 1,5 μέτρο, μέγιστο γνωστό μήκος 3 μέτρα και μέγιστο βάρος περίπου 110 κιλά, κάτι που το καθιστά το βαρύτερο είδος της τάξεως των εγχελυόμορφων ψαριών (τα μεγαλύτερα είδη του γένους μύραινα μπορεί να το φθάσουν ή και να το υπερβούν οριακά σε μήκος, αλλά οι μύραινες είναι λιγότερο χονδρές και επομένως ζυγίζουν λιγότερο από τα μεγαλύτερα μουγγριά). Ωστόσο, τα δείγματα που αλιεύονται ζυγίζουν συνήθως από 2,5 ως 25 κιλά. Τα ώριμα θηλυκά, με μέσο μήκος 2 μέτρων, είναι πολύ μεγαλύτερα από τα αρσενικά, τα οποία έχουν μέσο μήκος 1,2 μέτρο
Το σώμα του μουγγριού είναι μακρύ, οφιόμορφο, χωρίς λέπια. Το χρώμα του είναι συνήθως γκρίζο, αλλά μπορεί να είναι και σχεδόν μαύρο (παλαιότερα θεωρούσαν ότι υπάρχουν δύο ποικιλίες: η λευκή και η μελανή), ενώ η κοιλιά του είναι άσπρη. Επιπλέον, μία σειρά από μικρές άσπρες κηλίδες υπάρχει σε κάθε πλευρά. Η κεφαλή είναι σχεδόν κωνική και ελαφρώς πεπλατυσμένη. Το ρύγχος είναι στρογγυλευμένο και εξέχει, με πλευρικά ρουθούνια. Τα κωνικά δόντια είναι διατεταγμένα σε σειρές στις σιαγόνες. Το ραχιαίο και το πρωκτικό πτερύγιο είναι ενωμένα με το ουραίο. Το μουγγρί έχει στηθαία πτερύγια, αλλά όχι κοιλιακά.

Συμπεριφορά

Τα μουγγριά έχουν συνήθειες παρόμοιες με αυτές των μυραινιδών. Ζουν κυρίως μέσα σε ανοίγματα βράχων, κάποτε στο ίδιο άνοιγμα με μια μύραινα. Εξέρχονται από τις φωλιές αυτές τη νύχτα για να κυνηγήσουν (νυκτερινοί θηρευτές). Τρέφονται κυρίως με ψάρια, κεφαλόποδα και οστρακόδερμα. Πιστεύεται επίσης ότι καταναλώνουν νεκρά, ακόμα και σάπια ψάρια.

Γεωγραφική κατανομή

Το μουγγρί βρίσκεται στον ανατολικό Ατλαντικό, από τη Νορβηγία και την Ισλανδία μέχρι τη Σενεγάλη. Επίσης, στη Μεσόγειο Θάλασσα, συμπεριλαμβανομένων του Αιγαίου Πελάγους και της Μαύρης Θάλασσας. Ζει σε βάθη από 0 ως 500 μέτρα, αλλά μπορεί να φθάσει και τα 3600 μέτρα κατά τις μεταναστεύσεις του. Συνήθως κατοικεί σε τραχείς βραχώδεις βυθούς, κοντά στις ακτές όταν είναι νεαρό και σε βαθύτερα νερά στην ωριμότητά του.

Μετανάστευση και αναπαραγωγή

Σε ηλικία μεταξύ 5 και 15 ετών το σώμα του μουγγριού υφίσταται έναν μετασχηματισμό: Το μέγεθος των αναπαραγωγικών οργάνων, τόσο των αρσενικών όσο και των θηλυκών, αυξάνεται, η μάζα του σκελετού μειώνεται και τα δόντια πέφτουν. Τότε το ψάρι σταματά να τρέφεται και αφήνει τα ευρωπαϊκά νερά, μεταναστεύοντας στις υποτροπικές περιοχές του Ατλαντικού, όπως είναι η Θάλασσα των Σαργασσών. Μόλις φθάσουν εκεί, ζευγαρώνουν και το θηλυκό γεννά 3 ως 8 εκατομμύρια αυγά. Μόλις εκκολαφθούν, από το στάδιο ακόμα της προνύμφης, που ονομάζεται λεπτοκέφαλος του Μόρρις και έχει μήκος 10 εκατοστών περίπου, τα μικρά μουγγριά αρχίζουν να κολυμπούν προς τα βόρεια, επιστρέφοντας στα ευρωπαϊκά νερά, όπου ζουν μέχρι να φθάσουν στην ωριμότητά τους και να επαναληφθεί ο κύκλος. Η μετανάστευση αυτή είναι παρόμοια με τη μετανάστευση των χελιών.
Νέα Ποτίδαια Χαλκιδικής

Ιστορικά στοιχεία

Το σημερινό χωριό χτίστηκε από πρόσφυγες, στη θέση άλλου, που είχε καταστραφεί το 1821 από τους Τούρκους, έπειτα από το ολοκαύτωμα της Κασσάνδρας. 
Ωστόσο, η περιοχή ήταν αποικία των Κορινθίων από τον 7ο αιώνα π. Χ. Πήρε μέρος στη μάχη των Πλαταιών και αναφέρεται το όνομά της στο ορειχάλκινο μνημείο του Τρικάρηνου Όφι που αφιερώθηκε στις ελληνικές πόλεις κράτη που συμμετείχαν στη μάχη. Σύντομα εξελίχθηκε σε σημαντική πόλη στη Χαλκιδική και μάλιστα η αποστασία της από την Αθηναϊκή Συμμαχία αποτέλεσε μια από τις αφορμές του Πελοποννησιακού Πολέμου. Στις μάχες που ἀκολούθησαν έλαβε μέρος και ο γνωστός αθηναίος φιλόσοφος Σωκράτης. Το 357 π.Χ. καταλήφθηκε από τον Φίλιππο Β΄ και καταστράφηκε, ενώ οι κάτοικοί της εξανδραποδίστηκαν. Μετά την ανοικοδόμησή της από τον Κάσσανδρο, ονομάσθηκε Κασσάνδρεια, η οποία άκμασε στα ρωμαϊκά χρόνια, οπότε και εγκαταστάθηκαν Ρωμαίοι άποικοι. 
Τον 1ο αιώνα π.Χ. υπήρχε ηδη η αρχική διώρυγα, η οποία βρισκόταν περί τα 500 μέτρα βορειότερα, έξω από το βόρειο τείχος του Κασσάνδρου. Το 540 μ.Χ. η Κασσάνδρεια καταστράφηκε από επιδρομή των Ούννων και επανιδρύθηκε άπό τον Ιουστινιανό, καταλαμβάνοντας ενα μικρό μέρος από την πόλη του Κασσάνδρου.  Τότε κτίσθηκε και το «διατείχισμα» του οποίου σώζονται τα ερείπια, καὶ διανοίχθηκε η διώρυγα, στην σημερινή, περίπου, θέση. Το διατείχισμα και η διώρυγα επισκευάσθηκαν ἀπὸ τὸν «Δεσπότη» (=βασιλιά) της Θεσσαλονικης Ιωάννη 7ο Παλαιολόγο, το 1407, και βελτιώθηκαν από τους Βενετούς (1424-1430). Το 1430 η Χαλκιδικὴ υποτάχθηκε στοὺς Τούρκους. Στο διατείχισμα αυτό οχυρώθηκαν οι επαναστατημένοι Έλληνες το 1821.
Πρόσφυγες από τον Πλάτανο της Ανατολικής Θράκης μετέφεραν και την εικόνα του Αγίου Γεωργίου στη νέα τους πατρίδα.
Το κανάλι ανοίχτηκε από το Ξέρξη για να διευκολύνει την δίοδο του προς την ηπειρωτική Ελλάδα.

Αξιοθέατα

Το κυριότερο αξιοθέατο της Νέας Ποτίδαιας είναι η διώρυγα που ενώνει τους δύο κόλπους, τον Θερμαϊκό και τον Τορωναίο, διευκολύνοντας έτσι τη ναυσιπλοΐα. Στο χωριό υπάρχει νηπιαγωγείο και δημοτικό σχολείο, ενώ κύριοι ναοί είναι αυτοί του Αγίου Γεωργίου, ο οποίος είναι και πολιούχος, όπως επίσης και της Παναγίας Φανερωμένης, το εκκλησάκι του Αγίου Νικολάου και, σε μικρή απόσταση από το χωριό, ο ναός των Ταξιαρχών (μετόχι της Ιεράς Μονής Δοχειαρείου του Αγίου Όρους). Η ποδοσφαιρική ομάδα του χωριού "Ερμής", αγωνίζεται στην Α' τοπική κατηγορία της ΕΠΣ Χαλκιδικής.
Δαμέων

Στην ελληνική μυθολογία ο Δαμέων ήταν γιος του Φλιούντα. Ακολούθησε τον Ηρακλή στην εκστρατεία του εναντίον του Αυγεία και των Ηλείων, οπότε και ο Δαμέων σκοτώθηκε μαζί με το άλογό του από τον Κτεάτη, γιο του Άκτορα. Η παράδοση αναφέρει ότι ο Δαμέων θάφτηκε μαζί με το άλογό του στον χώρο όπου αργότερα έγινε ο ιππόδρομος. Αυτός ο τάφος όμως αποδίδεται από άλλους στον Ωλένιο από την Ολυμπία.
Ανατριχίλες

Δομή και Είδος

Η σειρά Ανατριχίλες ανήκει στη κατηγορία φαντασίας, τρόμου και θρίλερ για παιδιά, αν και ο Στάϊν χαρακτηρίζει τις ιστορίες της σειρά «Τρομακτικές όσο και αστείες.»
Κάθε βιβλίο έχει διαφορετικούς χαρακτήρες παιδιών καθώς και τοποθεσίες. Οι κύριοι πρωταγωνιστές είναι παιδιά εφηβείας μεσοαστικής οικογένειας και των δύο φύλων. Οι ιστορίες στις Ανατριχίλες λαμβάνουν χώρα σε απομονωμένα μέρη ή σε απομακρυσμένες περιοχές από τις συνήθης κοινωνίες. Αυτές οι τοποθεσίες μπορεί να είναι οπουδήποτε, από προάστια πόλεων, οικοτροφεία, απομακρυσμένα χωριά ή κατασκηνώσεις. Τα βιβλία συνήθως παρουσιάζουν χαρακτήρες που είτε μετακόμισαν πρόσφατα σε μια νέα γειτονιά είτε πήγαν για διακοπές σε συγγενείς.
Τα βιβλία στη σειρά Ανατριχίλες έχουν παρόμοια δομή πλοκής με φανταστικούς ήρωες παιδιών να εμπλέκονται σε τρομακτικές καταστάσεις. Τα βιβλία είναι συνήθως γραμμένα σε αφήγηση πρώτου προσώπου, συχνά με αναπάντεχο τέλος. Περιέχουν σουρεαλιστικό τρόμο, με τους χαρακτκήρες να αντιμετωπίζουν το παράξενο και το υπερφυσικό. Ο συγγραφέας έχει μηχανισμούς πλοκής που ακολουθεί σε όλα τα βιβλία της σειράς. Ο Στάϊν λέει πως δεν περιέχει κανέναν θάνατο στις ιστορίες του, και τα παιδιά στις ιστορίες δεν αντιμετωπίζουν ποτέ πολύ σοβαρές καταστάσεις. Απέδωσε την επιτυχία των βιβλίων στην απουσία ναρκωτικών, βίας και διαφθοράς.

Έμπνευση και Θεματολογία

Τα βιβλία και οι χαρακτήρες είναι εμπνευσμένα από βιβλία και ταινίες. Για παράδειγμα, ο χαρακτήρας της κούκλας Σλάπι είναι κυριολεκτικά εμπνευσμένος από το κλασικό βιβλίο λογοτεχνίας Οι Περιπέτειες του Πινόκιο. Επίσης, μερικές ιστορίες του Στάϊν προήλθαν μέσα από τη πραγματική ζωή. Ο Στάϊν είχε πάρει την ιδέα για το βιβλίο του Η Στοιχειωμένη Μάσκα, από τον γιο του, Ματ, όταν στο Χάλοουιν είχε πρόβλημα να βγάλει τη μάσκα του. Επίσης, ο Στάϊν χρησιμοποιεί τους παιδικούς του φόβους για να γράψει τα βιβλία. Ο συγγραφέας είχε αναφέρει: «Ευτυχώς, έχω τρομερή μνήμη. Καθώς γράφω την ιστορία, μπορώ να θυμηθώ πως είναι το συναίσθημα του φόβου και του πανικού.» Ο Στάϊν δηλώνει ότι πολλές φορές βρίσκει πρώτα τον τίτλο του βιβλίου, αφήνωντας τον τίτλο να τον καθοδηγήσει στην ιστορία.
Οι δύο κύριες θεματολογίες στη σειρά είναι ο θρίαμβος των παιδιών επί του κακού και η αντιμετώπιση τρομακτικών καταστάσεων από τα παιδιά, χρησιμοποιώντας την ευφυία και τη φαντασία τους για να ξεφύγουν. O Στάϊν δεν προσπαθεί να βάλει ηθικά διδάγματα στα βιβλία του, και λέει πως τα βιβλία του είναι «ένα Κίνητρο Ανάγνωσης.»
Ευάγγελος Σπανός

Βιογραφικά στοιχεία

Ο Ευάγγελος Σπανός γεννήθηκε στα τέλη του 18ου αιώνα στη Χρούπιστα (Άργος Ορεστικό) περιφερειακής ενότητας Καστοριάς. Ο Ευάγελος Σπανός ήταν ράφτης στη Χρούπιστα (Άργος Ορεστικό). Κατά την Ελληνική Επανάσταση του 1821, η Χρούπιστα (Άργος Ορεστικό) ξεσηκώθηκε και ο ίδιος έγινε αρχηγός των επαναστατικών δυνάμεων. Σκοτώθηκε σε συμπλοκές με τους Τούρκους και στη συνέχεια την αρχηγία των επαναστατών ανέλαβε ο μικρότερος αδελφός του Στέργιος.
Γαβαλού Αιτωλοακαρνανίας

Ιστορία

Η Γαβαλού ίσως χτίστηκε στον ή κοντά στο χώρο της αρχαίας Αιτωλικής πόλης Τριχόνιο, από το οποίο η λίμνη Τριχωνίδα πήρε το όνομά της. Η ακριβής τοποθεσία είναι άγνωστη. Ο Λικ την τοποθετεί νότια της λίμνης στο μέρος Γαβάλα και ο Κίπερτ στον χάρτη του την τοποθετεί ανατολικά της λίμνης. Αλλά αφού ο Στράβωνας αναφέρει ότι βρίσκεται σε μια γόνιμη πεδιάδα, θα βρίσκεται μάλλον βόρεια της λίμνης. Προφανώς ήταν σημαντικό μέρος και αρκετοί κάτοικοι της πόλης αναφέρονται σε ιστορικά έγγραφα.
Πρωτάθλημα καλαθοσφαίρισης Β΄ εθνικής κατηγορίας ανδρών 2014-2015

Κανονική Περίοδος

Η Κανονική Περίοδος του Πρωταθλήματος, η οποία αποτελεί και τη μοναδική φάση εφόσον δεν διεξάγονται Play-offs ή Play-out, θα διεξαχθεί από τις 12 Οκτωβρίου 2014 μέχρι τις 10 Μαΐου 2015. Τα σωματεία που συμμετέχουν θα αναμετρηθούν μεταξύ τους δύο φορές. Οι κληρώσεις για την κατάρτιση του προγράμματος διεξήχθησαν στις 25 Αυγούστου 2014 στην Αθήνα (Όμιλος Νότου) και στις 26 Αυγούστου 2014 στη Θεσσαλονίκη (Όμιλος Βορρά). Το πρόγραμμα και τα αποτελέσματα των αναμετρήσεων είναι τα ακόλουθα:
Φερδινάνδος Μαρία Ιννοκέντιος της Βαυαρίας, στρατηγός

Βιογραφία

Γεννήθηκε στις Βρυξέλλες και ήταν ο δευτερότοκος επιζήσας γιος του Μαξιμιλιανού Β΄ Εμμανουήλ εκλέκτορα της Βαυαρίας και της Τερέζας-Κουνιγούνδης Σομπιέσκι, κόρης του Ιωάννη Γ΄ της Πολωνίας.
Υπηρέτησε ως στρατηγός της Αυστρίας. Το 1738 προήχθη σε στρατάρχη.
Απεβίωσε στο Μόναχο το 1738 και τάφηκε στο ναό Τεατίνε του Μονάχου.
PZL-Mielec M-18 Dromader

Εξέλιξη

Η PZL-Mielec, γνωστή τότε ως WSK-Mielec, άρχισε να αναπτύσει το M-18 Dromader στα μέσα της δεκαετίας του 1970, με την βοήθεια της Αμερικανικής Rockwell International. Η PZL-Mielec ζήτησε την συμβολή της Rockwell λόγω της πολιτικής κατάστασης που επικρατούσε εκείνη την εποχή. Η PZL από την μία πλευρά, η οποία είχε ως έδρα μια χώρα του πρώην ανατολικού μπλοκ, επεδίωκε να προωθήσει το αεροσκάφος της σε ολόκληρο τον κόσμο και συνειδητοποιούσε ότι μια πιστοποίηση από την Ομοσπονδιακή Αεροπορική Υπηρεσία (Federal Aviation Administration - FAA) των ΗΠΑ θα συνέβαλε σημαντικά σε αυτό το σκοπό. Η Rockwell από την άλλη πλευρά επεδίωκε να χρησιμοποιήσει τους υψηλής απόδοσης Πολωνικούς εμβολοφόρους στα αγροτικά της αεροσκάφη. Πέρα από την τοποθέτηση του κινητήρα PZL-3 στο αεροσκάφος Rockwell Thrush Commander, οι Πολωνοί σχεδιαστές υπολόγισαν ότι η χρήση του ισχυρότερου κινητήρα PZL ASz-62 θα επέτρεπε την αύξηση του μεταφερομένου φορτίου, μετά από δομικές αλλαγές στην άτρακτο και αύξηση των διαστάσεων. Αποτέλεσμα αυτού ήταν το M-18 Dromader, το οποίο μοιράζεται τμήμα της ατράκτου και των πτερύγων με το Thrush Commander.
Το πρώτο πρωτότυπο πέταξε στις 27 Αυγούστου 1976. Το Σεπτέμβριο του 1978 το M-18 Dromader πήρε πτητικό πιστοποιητικό στην Πολωνία, ενώ ακολούθησαν οι πιστοποιήσεις και από άλλες χώρες. Συνολικά κατασκευάστηκαν περισσότερα από 740 M-18 μέχρι το 2006, τα οποία πουλήθηκαν σε 24 χώρες και πολλά από τα οποία πετούν ακόμα. Μονό στις ΗΠΑ χρησιμοποιούνται περισσότερα από 200 αεροσκάφη. 
Το M-18 Dromader χρησιμοποιείται από την Ελληνική Πολεμική Αεροπορία, από τις 351 Μοίρα Αεροπορικών Εφαρμογών και 359 Μονάδα Αεροπορικής Εξυπηρέτησης Δημοσίων Υπηρεσιών, με έδρα την 112 Πτέρυγα Μάχης στο στρατιωτικό αεροδρόμιο της Ελευσίνας.
Ο Τσάρλι και το Εργοστάσιο Σοκολάτας

Υπόθεση

Ο Τσάρλι Μπάκετ είναι ένα πολύ φτωχό αγόρι που ζει με τους γονεις του και τους τεσσερεις υπερήλικες παππούδες του. Οι παππούδες είναι τόσο ηλικιωμένοι που δε σηκώνονται ποτέ από το μοναδικό κρεβάτι που υπάρχει στο σπίτι, ενώ ο Τσάρλι και οι γονείς του κοιμούνται σε στρώμα στο πάτωμα. Στην πόλη που μένει ο Τσάρλι υπάρχει η Σοκολατοποιία Βόνκα, πού όπως του επιβεβαιώνουν συχνά οι παππούδες του παράγει τις καλύτερες και πιο μοναδικές σοκολάτες και γλυκά. Ιδιοκτήτης είναι ο ιδιορρυθμος Βίλι Βόνκα που έχει να  ανοίξει τις πύλες του εργοστασίου πάνω από δεκα χρόνια, από το φόβο οτι θα του κλέψουν τις μυστικές συνταγές οι αντίπαλοί του. 
Μία μέρα ανακοινώνεται πως ο Βόνκα αποφάσισε να επιτρέψει την είσοδο στην σοκολατοποιία του σε 5 τυχερά παιδία, που θα βρουν ένα τυχερο δελτίο από τα πέντε που βρίσκονται κρυμμένα σε κάποια από τις πλάκες σοκολάτας της εταιρείας του, καθώς και προμήθειες σοκολάτας που θα τους φτάσουν για μια ζωή. Τα πρώτα 4 δελτία βρίσκουν με τη σειρά ο αχόρταγος Αύγουστος Κλουπ, η κακομαθημένη Βερούκα Σολτ, η εθισμένη στο μάσημα τσίχλας Βιολέτα Μπορεγκάρ και ο εθισμένος στην τηλεόραση Μαικ Τιβι. Η τύχη χαμογελάει στον Τσάρλι και καταφέρνει και βρίσκει αυτός το 5ο δελτίο. 
Την επόμενη μέρα τα παιδιά με τους συνοδούς τους ( τον Τσάρλι συνοδεύει ο παππούς Τζο, που ξανάνιωσε μετα την εύρεση του δελτίου και σηκώθηκε από το κρεβάτι) φτάνουν στο εργοστάσιο όπου τα υποδέχεται ο Βίλι Βόνκα. Στην περιήγησή τους μαθαίνουν οτι εργάτες είναι μια μυστηριώδης φυλή, οι Ούμπα Λούμπα, οι οποίοι λατρεύουν τη σοκολάτα και να φτιάχνουν ποιήματα. Κατά τη διαρκεια της περιήγησης τα παιδιά ένα ένα φεύγουν με κωμικοτραγικό τρόπο. Ο Αύγουστος Κλούπ πέφτει στο ποτάμι σοκολάτας από το οποίο θέλει να πιεί, η Βιολέτα Μπορεγκάρ μασάει μια μη τελειοποιημένη τσίχλα και μεταμορφώνεται σε μούρο, η Βερούκα Σολτ πετάγεται στα σκουπίδια από σκίουρους και ο Μαικ Τιβι γίνεται μινιατούρα καθώς μπαίνει κυριολεκτικά μέσα στην τηλεόραση.
Συνειδητοποιώντας οτι μόνο ο Τσάρλι έμεινε, ο Βίλι Βόνκα του ανακοινώνει οτι αυτη η διαδικασία ήταν να βρει το διάδοχό του, ο οποίος και θα είναι ο Τσάρλι. Με το μεγάλο γυάλινο ανελκυστήρα πετάνε μέχρι το σπιτι του Τσάρλι για να ανακοινώσουν και στην υπόλοιπη οικογένεια τα ευχάριστα.
Δημήτριος Αλιπράντης

Σπουδές και βουλευτική θητεία

Σπούδασε Νομικά και Πολιτικές Επιστήμες στο Πανεπιστήμιο Αθηνών. Για πρώτη φορά εξελέγη βουλευτής το 1950 με το Κόμμα Γεωργίου Παπανδρέου, για να ακολουθήσουν το 1951 και οι επαναληπτικές εκλογές Μαρτίου του 1953 με τον Ελληνικό Συναγερμό, εν συνεχεία δε από το 1956 έως το 1967 με την ΕΡΕ. Διετέλεσε σε κυβερνήσεις του Κωνσταντίνου Καραμανλή ως υφυπουργός Εμπορίου 1955-1956 και Οικονομικών 1956-1958 και 1961-1963. Στις εκλογές του 1974 εξελέγη βουλευτής Πειραιώς και Νήσων, ενώ στις αντίστοιχες του 1977 για την Α' περιφέρεια Πειραιά.
Απεβίωσε το 1990 και άφησε συγγραφικό έργο. Κηδεύτηκε στις 8 Νοεμβρίου 1990 από τον ιερό ναό Αγίων Θεοδώρων του Πρώτου Νεκροταφείου Αθηνών.